Դեյան Լովրեն

Դեյան Լովրեն (խորվ.՝ Dejan Lovren, հուլիսի 5, 1989(1989-07-05), Զենիցա, ՀՍՖՀ), խորվաթ պրոֆեսիոնալ ֆուտբոլիստ։ Ներկայումս հանդես է գալիս Լիվերպուլի և Խորվաթիայի ազգային հավաքականի կազմում։ Խաղում է կենտրոնական պաշտպանի դիրքում։
Պրոֆեսիոնալ ֆուտբոլիստի կարիերան Լովրենը սկսել է Դինամո Զագրեբում։ 2010 թվականի հունվարին նա տեղափոխվեց ֆրանսիական Լիոն։ Այստեղ խորվաթը անցկացրեց 3.5 մրցաշրջան և հաղթեց Ֆրանսիայի գավաթը։ 2013 թվականին Լովրենը միացավ Սաութհեմպտոնին, որի կազմում 1 մրցաշրջան անցկացնելուց հետո 20 միլիոն ֆունտ ստերլինգի դիմաց տեղափոխվեց Լիվերպուլ։ Ակումբի կազմում նա 2018-19 մրցաշրջանում հաղթեց Չեմպիոնների Լիգան։
Իր դեբյուտը Խորվաթիայի ազգային հավաքականի կազմում Լովրենը նշել է 2009 թվականին։ Հավաքականի կազմում նա անցկացրել է ավելի քան 50 հանդիպում՝ 2018 թվականին նվաճելով արծաթե մեդալ աշխարհի առաջնությունում։


== Ակումբային կարիերա ==


=== Դինամո Զագրեբ ===
Լովրենը Դինամո Զագրեբի ակադեմիայի սան է։ Իր պրոֆեսիոնալ դեբյուտը նշեց 2006 թվականի մայիսի 10-ին՝ Վարտեքս Վարաժդինի դեմ խաղում։ Հուլիսի 17-ին նա 2 տարվա վարձավճարով միացավ Խորվաթիայի երկրորդ դիվիզիոնում հանդես եկող Ինտեր Զապրեշիչին, որտեղ անցկացրեց 56 հանդիպում՝ դառնալով 1 գոլի հեղինակ։
Վերադառնալով Դինամո Զագրեբ՝ Լովրենը դարձավ թիմի հիմնական կազմի խաղացող։ Առաջին հանդիպումը եվրոպական առաջնություններում անցկացրեց 2008 թվականի օգոստոսի 6-ին՝ Չեմպիոնների Լիգայի որակավորման փլեյ-օֆֆ փուլի Դոմժալեի դեմ խաղում։ Իր առաջին գոլը Խորվաթիայի առաջնությունում խփեց հոկտեմբերի 5-ին՝ Օսիեկի դեմ խաղում։ 2009 թվականի հուլիսի 21-ին նա գոլ խփեց Չեմպիոնների Լիգայի որակավորման երկրորդ փուլի Փյունիկի դեմ խաղում։ Դինամո Զագրեբի կազմում Լովրենը անցկացրեց 68 հանդիպում՝ դառնալով 4 գոլի հեղինակ։


=== Օլիմպիկ Լիոն ===
2010 թվականի հունվարին Լովրենը 8 միլիոն եվրոյի դիմաց տեղափոխվեց Օլիմպիկ Լիոն։ Իր դեբյուտը նշեց հունվարի 24-ին՝ թիմի մեկնարկային կազմում խաղադաշտ դուրս գալով Ֆրանսիայի գավաթի Մոնակոյի դեմ խաղում։ Առաջին հանդիպումը Լիգա 1-ում անցկացրեց հունվարի 31-ին՝ Պարի Սեն-Ժերմենի դեմ խաղում և այս խաղում դառնալով գոլային փոխանցման հեղինակ։ Իր առաջին գոլը Լիոնի կազմում Լովրենը խփեց նոյեմբերի 2-ին՝ Չեմպիոնների Լիգայի խմբային փուլի Բենֆիկայի դեմ խաղում։ 2011 թվականի մայիսի 11-ին խորվաթը հեռացվեց խաղադաշտից Օսերի դեմ խաղում՝ ստանալով երկրորդ դեղին քարտը հանդիպման 39-րդ րոպեին։ 2010-11 մրցաշրջանում Լովրենը անցկացրեց 37 հանդիպում՝ դառնալով 1 գոլի հեղինակ։
2012 թվականի հունվարի 23-ին Լովրենը երկարաձգեց իր պայմանագիրը Օլիմպիկ Լիոնի հետ մինչև 2016 թվականը։ Մարտի 10-ին նա հեռացվեց խաղադաշտից Լիլի դեմ խաղում՝ ստանալով երկրորդ դեղին քարտը հանդիպման 71-րդ րոպեին։ Իր առաջին գոլը Լիգա 1-ում խորվաթը խփեց մարտի 24-ին՝ Սոշոյի դեմ խաղում։ Ապրիլի 28-ին Լովրենը մեկնարկային կազմում խաղադաշտ դուրս եկավ Ֆրանսիայի գավաթի եզրափակչի Կևիյիի դեմ խաղում՝ օգնելով իր թիմին հաղթել 1-0 հաշվով և նվաճել գավաթը։ Սեպտեմբերի 16-ին նա գոլ խփեց Այաչոյի դեմ խաղում, իսկ հանդիպումն ավարտվեց 2-0 հաշվով։ Նոյեմբերի 4-ին խորվաթը գոլային փոխանցում տվեց Մաքսիմ Գոնալոնին Բաստիայի դեմ խաղում, ապա կարմիր քարտ ստացավ հանդիպման 30-րդ րոպեին։ Օլիմպիկ Լիոնի կազմում Լովրենը անցկացրեց 102 հանդիպում՝ դառնալով 3 գոլի և 3 գոլային փոխանցման հեղինակ։s


=== Սաութհեմպտոն ===
2013 թվականի հունիսի 14-ին Լովրենը 4 տարվա պայմանագիր կնքեց անգլիական Սաութհեմպտոնի հետ։ Ակումբը նրա համար վճարեց 8.5 միլիոն ֆունտ ստերլինգ։ Իր դեբյուտը Պրեմիեր Լիգայում նշեց օգոստոսի 17-ին՝ թիմի մեկնարկային կազմում խաղադաշտ դուրս գալով Վեստ Բրոմվիչ Ալբիոնի դեմ խաղում։ Իր առաջին գոլը խփեց սեպտեմբերի 21-ին՝ Լիվերպուլի դեմ խաղում։ 2014 թվականի հունվարի 18-ին խորվաթը գոլ խփեց Սանդերլենդի դեմ խաղում, իսկ հանդիպումն ավարտվեց 2-2 հաշվով։ Սաութհեմպտոնի կազմում Լովրենը անցկացրեց 31 հանդիպում՝ դառնալով 2 գոլի և 1 գոլային փոխանցման հեղինակ։


=== Լիվերպուլ ===
2014 թվականի հուլիսի 27-ին 4 տարվա պայմանագիր կնքեց Լիվերպուլի հետ՝ դառնալով Սաութհեմպտոնի երրորդ ֆուտբոլիստը, ով այդ ամռանը տեղափոխվել էր Լիվերպուլ՝ Ադամ Լալլանայից և Ռիկի Լամբերտից հետո։ Լովրենի համար ակումբը վճարեց 20 միլիոն ֆունտ ստերլինգ՝ դարձնելով խորվաթին Լիվերպուլի պատմության այդ պահին ամենաթանկ պաշտպանը։ Իր դեբյուտը նշեց օգոստոսի 17-ին՝ թիմի մեկնարկային կազմում խաղադաշտ դուրս գալով Սաութհեմպտոնի դեմ խաղում։ Իր առաջին գոլը Լիվերպուլի կազմում խփեց հոկտեմբերի 28-ին՝ գոլի հեղինակ դառնալով Անգլիայի լիգայի գավաթի Սուոնսիի դեմ հանդիպման վերջին րոպեին և 2-1 հաշվով հաղթանակ պարգևելով իր թիմին։ 2014-15 մրցաշրջանում Լովրենը անցկացրեց 38 հանդիպում՝ դառնալով 1 գոլի հեղինակ, սակայն կատարեց մի շարք սխալներ, ինչի պատճառով նա ընդգրկվեց Պրեմիեր Լիգայի տարվա վատագույն տրանսֆերների շարքում։

2015-16 մրցաշրջանում Լովրենը սկսեց ավելի լավ հանդես գալ, և Liverpool Echo-ն նկարագրեց նրան որպես «զուսպ և հանգիստ առաջնորդ դաշտում»։ 2016 թվականի ապրիլի 14-ին խորվաթը գոլի հեղինակ դարձավ Եվրոպայի Լիգայի քառորդ եզրափակչի Բորուսիա Դորտմունդի դեմ խաղում՝ 4-3 հաշվով հաղթանակ պարգևելով իր թիմին։ Մայիսի 18-ին նա մեկնարկային կազմում խաղադաշտ դուրս եկավ Եվրոպայի Լիգայի եզրափակչի Սևիլյայի դեմ խաղում, սակայն Լիվերպուլը պարտվեց 1-3 հաշվով։ Սեպտեմբերի 16-ին Լովրենը գոլ խփեց Չելսիի դեմ խաղում։ 2017 թվականի ապրիլի 28-ին նա երկարաձգեց իր պայմանագիրը ակումբի հետ մինչև 2021 թվականը։ 2016-17 մրցաշրջանում Լովրենը անցկացրեց 32 հանդիպում՝ դառնալով 2 գոլի և 1 գոլային փոխանցման հեղինակ։
2017 թվականի դեկտեմբերի 17-ին Լովրենը գոլ խփեց Բորնմուտի դեմ խաղում՝ օգնելով Լիվերպուլին դառնալ Պրեմիեր Լիգայի պատմության առաջին թիմը, որը չորս արտագնա հաջորդական հանդիպում հաղթեց 3 կամ ավելի գոլերի տարբերությամբ։ Թիմի ավագի թևկապով առաջին անգամ խաղադաշտ դուրս եկավ 2018 թվականի հունվարի 14-ին՝ Մանչեսթեր Սիթիի դեմ խաղում։ Մայիսի 26-ին խորվաթը գոլային փոխանցում տվեց Չեմպիոնների Լիգայի եզրափակչի Ռեալ Մադրիդի դեմ խաղում, սակայն Լիվերպուլը պարտվեց 3-1 հաշվով։ 2017-18 մրցաշրջանում Լովրենը անցկացրեց 43 հանդիպում բոլոր մրցաշարերում՝ դառնալով 2 գոլի և 2 գոլային փոխանցման հեղինակ։
2018-19 մրցաշրջանում Լովրենը կորցրեց իր դիրքը Լիվերպուլի հիմնական կազմում՝ զիջելով այն Վիրջիլ Վան Դեյկին, Ժոել Մատիպին և Ջո Գոմեսին։ Թեև խորվաթը խաղադաշտ դուրս չեկավ այս խաղում, Լիվերպուլը հաղթեց Չեմպիոնների Լիգան՝ եզրափակչում պարտության մատնելով Տոտենհեմ Հոտսպուրին։


== Միջազգային կարիերա ==
Լովրենը ներկայացրել է Խորվաթիան բոլոր տարիքային երիտասարդական հավաքականներում։ Խորվաթիայի ազգային հավաքական նա առաջին անգամ հրավիրվեց 2009 թվականի հուլիսի 29-ին Բելառուսի դեմ խաղի համար, սակայն այս խաղում խաղադաշտ դուրս չեկավ։ Իր դեբյուտը ազգային հավաքականում նշեց հոկտեմբերի 8-ին՝ փոխարինման մտնելով Կատարի դեմ խաղում։ Իր առաջին գոլը Խորվաթիայի հավաքականի կազմում խփեց 2011 թվականի սեպտեմբերի 2-ին՝ Մալթայի դեմ խաղում։
Լովրենը ընդգրկվեց Խորվաթիայի՝ Եվրո 2012-ի համար նախնական կազմում, սակայն դուրս մնաց վերջնական թիմից վնասվածքի պատճառով։ 2013 թվականի մարտի 26-ին նա գոլ խփեց Ուելսի դեմ խաղում՝ օգնելով իր թիմին հաղթել 2-1 հաշվով։ 2014 թվականին Լովրենը մասնակցեց աշխարհի առաջնությանը՝ խաղադաշտ դուրս գալով թիմի բոլոր 3 հանդիպումներում, սակայն Խորվաթիան դուրս մնաց խմբային փուլից։ Հավաքականի գլխավոր մարզիչ Անտե Չաչիչի հետ վատ հարաբերությունների պատճառով Լովրենը չհայտավորվեց Եվրո-2016-ին։
2018 թվականի հունիսի 4-ին Լովրենը ընդգրկվեց Խորվաթիայի՝ աշխարհի առաջնության համար վերջնական կազմում։ Նա թիմի մեկնարկային կազմում մասնակցեց առաջնության բոլոր հանդիպումներին։ Խորվաթիան զբաղեցրեց 2-րդ հորիզոնականը՝ եզրափակչում 4-2 հաշվով պարտվելով Ֆրանսիային։ 2019 թվականի սեպտեմբերի 6-ին Լովրենը գոլի հեղինակ դարձավ Սլովակիայի դեմ խաղում, իսկ հանդիպումն ավարտվեց 4-0 հաշվով։


== Կարիերայի վիճակագրություն ==


=== Ակումբային վիճակագրություն ===
2019 թվականի հոկտեմբերի 19-ի դրությամբ


=== Միջազգային վիճակագրություն ===
2019 թվականի հոկտեմբերի 19-ի դրությամբ


=== Միջազգային գոլեր ===


== Նվաճումներ ==


=== Ակումբային ===
Դինամո Զագրեբ

Խորվաթիայի առաջնություն. 2008–09
Խորվաթիայի գավաթ. 2008–09Ինտեր Զապրեշիչ

Խորվաթիայի երկրորդ դիվիզիոն. 2006–07Օլիմպիկ Լիոն

Ֆրանսիայի գավաթ. 2011–12Լիվերպուլ

ՈՒԵՖԱ Չեմպիոնների Լիգա. 2018–19; երկրորդ տեղ. 2017–18
ՈՒԵՖԱ Սուպեր գավաթ. 2019
ՈՒԵՖԱ Եվրոպայի Լիգա. երկրորդ տեղ. 2015–16


=== Միջազգային ===
Խորվաթիա

ՖԻՖԱ աշխարհի առաջնություն. երկրորդ տեղ. 2018


=== Անհատական ===
ՖԻՖԱ տարվա չորրորդ լավագույն խորհրդանշական հավաքական. 2018


== Ծանոթագրություններ ==


== Արտաքին հղումներ ==
Լովրենի պաշտոնական Ֆեյսբուքի էջը
Լովրենի պաշտոնական Ինստագրամի էջը
Լովրենը transfermarkt-ում
Լովրենը soccerbase.com-ում
Լովրենը WhoScored.com կայքում
Լովրենը Լիվերպուլի պաշտոնական կայքում Archived 2019-07-05 at the Wayback Machine.
Լովրենը Օլիմպիկ Լիոնի պաշտոնական կայքում
Լովրենը Լիգա 1-ի պաշտոնական կայքում Archived 2018-09-29 at the Wayback Machine.
Լովրենը Պրեմիեր Լիգայի պաշտոնական կայքում
Լովրենը ՈՒԵՖԱ-ի պաշտոնական կայքում
Լովրենը ՖԻՖԱ-ի պաշտոնական կայքում Archived 2019-05-05 at the Wayback Machine.